14 қаңтар. ҚазАқпарат күнтізбесі
DATE: 07:00, 14 Қаңтар 2023 | GMT +5
TITLE: 14 қаңтар. ҚазАқпарат күнтізбесі
URL: https://kaz.inform.kz/news/14-kantar-kazakparat-kuntizbesi_a4022724/
META: DATE: 07:00, 14 Қаңтар 2023 | GMT +5
TOTAL WORDS: 488
AUTHOR(S):
TEXT: АТАУЛЫ КҮНДЕР. Дүниежүзілік логика күні. ЮНЕСКО философия және гуманитарлық ғылымдар мәселелері жөніндегі халықаралық кеңеспен бірлесіп, 2019 жылғы қарашада жариялады. Оның басты міндеті – пәнаралық ғылыми қоғамдастықтар мен қалың жұртшылықтың назарын зияткерлік тарихқа, логиканың тұжырымдамалық мәні мен практикалық қолданылуына аудару. Дүниежүзілік логика күні 14 қаңтарда атап өтіледі. Өйткені бұл ХХ ғасырда логиканың дамуына ықпал еткен көрнекті математиктер мен логиктер Курт Гёдельдің қайтыс болған күні және Альфред Тарскийдің туған күні. ЕСТЕ ҚАЛАР ОҚИҒАЛАР. 1935 жылы Қазақ мемлекеттік филармониясы құрылды. 1938 жылы оған Жамбылдың есімі берілді. Филармонияның алғашқы көркемдік жетекшісі белгілі ғалым, композитор, қазақ музыкасы мен қазақтың халық әуендері туралы көптеген кітаптардың авторы Ахмет Жұбанов болды. 1992 жылы Қызылорда педагогика институтына ежелгі түркілердің ұлы ақыны, әрі композиторы Қорқыт Ата есімі берілді. 1992 жылы КИМЭП университеті құрылды. Республикадағы нарықтық экономиканы дамыту үшін білікті жұмыс күшіне қажеттілік мақсатында құрылды. КИМЭП Университетi оқытушылық құрамы қазақстандық және шетелдік оқытушылардан тұрады, олардың көпшілігі өздерінің магистрлік және докторлық дәрежелерін Еуропа мен Солтүстік Американың жоғары оқу орындарынан алған. 1993 жылы Қазақ мемлекеттік университетіне өзінің интеллектуалдық әлеуетін толық пайдалану мақсатында өзін-өзі басқаратын автономды мемлекеттік жоғары оқу орны мәртебесі беріліп, әл-Фараби атындағы Қазақ мемлекеттік ұлттық университеті деп аталды. 1994 жылы президент Жарлығымен Қазақстан Республикасы Президентінің Архивы құрылды. 1998 жылы Беларусь астанасы Минск қаласының бір көшесіне жазушы Мұхтар Әуезовтің есімі берілді. 2006 жылы Мәскеудің «Русский раритет» баспасы «Ғасырлар даналығы» сериясы аясында қазақтың ұлы ақыны Жамбыл Жабаевтың өлеңдер жинағын шығарды. Жинақты баспаға әдебиет зерттеушісі Сәуле Мансұрова дайындаған. 2013 жылы алғаш рет қазақстандық пианист қыз Хадиша Оңалбаева Steinway Artist құрметті атағына ие болды. 2017 жылы Қызылорда облысындағы Сығанақ, Жанкент, Кескен-күйік, Шірік-Рабат, Бәбіш-мола, Жент, Баланды қалашықтары, Жетіасар мәдени ескерткіштері және Сауысқандық петроглифтері ЮНЕСКО-ның дүниежүзілік мұраларының алдын ала тізіміне енгізілді. 2017 жылы Астана – Көкшетау күре жолындағы жан түршігерлік апатта жанын пида етсе де, екі жасар баланы құтқарып қалған Құмарбек Жәкетайұлының туыстарына «Батыл жүрек» сыйлығы берілді. Марапат «Халықтың сүйіктісі» ұлттық сыйлығының аясында тағайындалды. 2018 жылы қазақстандық актриса, «Мұраға қалған махаббат» және «Саяхатшы» сияқты фильмдердегі рөлдері арқылы елге танылған Мөлдір Мекенбаева Біріккен Араб Әмірліктерінде бразилиялық джиуджитсудан өткен Халықаралық Үлкен Дулыға жарысында алтын медальды жеңіп алды. 2019 жылы Біріккен Араб Әмірліктерінің астанасында Халықаралық жаңартылатын энергия көздері агенттігінің ассамблеясы және Дүниежүзілік болашақ энергиясының саммиті өтті. Ассамблеяның пленарлық бөлігіндегі отырыста Қазақстан Өкілеттікті тексеру жөніндегі комитеттің құрамына енді. IRENA-ның 9 мүш-мемлекетінен тұратын бұл комитет негізгі басқару органдарының бірі болып табылады. 2020 жылы Швейцарияда параллельді могулдан Еуропа кубогы жарысында қазақстандық Анастасия Городко алтын жүлдегер атанды. 2021 жылы Тракья университетінде «Абай бұрышы» ашылды. Онда қазақ ақыны Абайдың өмірі туралы айтылып, оның шығармалары қойылған. 2022 жылы «Қазақстан халқына» қоғамдық әлеуметтік қоры құрылды, оның негізгі миссиясы мемлекеттік қолдау шараларынан тыс қазақстандықтардың нақты проблемаларын шешу. Қор қызметінің негізгі салаларына Денсаулық сақтау, білім беру, спорт, әлеуметтік қолдау, төтенше жағдай салдарын жою жатады. Бұл ретте Қор атаулы және жүйелі көмек көрсете алады. Қорды қаржыландыру жеке көздерден, халықаралық қайырымдылық ұйымдарының қаражатынан, лотерея қызметі операторының міндетті аударымдарынан, ставкаларды есепке алу орталығынан және басқа да монополистерден, ірі бизнес тарапынан тұрақты аударымдардан, қайырымдылыққа, оның ішінде квазимемлекеттік сектор қаражатынан жүзеге асырылатын болады
